CELEX: 32020D0136
Language: el
Date: 2020-01-22 00:00:00
Title: Απόφαση (ΕΕ) 2020/136 τησ Ευρωπαϊκήσ Κεντρικήσ Τράπεζασ της 22ας Ιανουαρίου 2020 σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες εκτός ζώνης ευρώ και την κατάργηση της απόφασης (EE) 2019/48 (ΕΚΤ/2020/2)

1.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 27/1
               
            
         ΑΠΟΦΑΣΗ (ΕΕ) 2020/136 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 22ας Ιανουαρίου 2020
         σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες εκτός ζώνης ευρώ και την κατάργηση της απόφασης (EE) 2019/48 (ΕΚΤ/2020/2)
         ΤΟ ΓΕΝΙΚΟ ΣΥΜΒΟΥΛΙΟ της ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής τράπεζας, και ιδίως το άρθρο 47,
         Εκτιμώντας τα ακόλουθα:
         
                     (1)
                  
                  
                     Το άρθρο 47 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») ορίζει ότι οι εθνικές κεντρικές τράπεζες των κρατών μελών με παρέκκλιση (εφεξής οι «ΕθνΚΤ εκτός ζώνης ευρώ») δεν υποχρεούνται σε καταβολή του εγγεγραμμένου τους κεφαλαίου, εκτός εάν το γενικό συμβούλιο της Ευρωπαϊκής Κεντρικής Τράπεζας (ΕΚΤ) αποφασίσει, με ειδική πλειοψηφία που αντιπροσωπεύει τουλάχιστον τα δύο τρίτα του εγγεγραμμένου κεφαλαίου της ΕΚΤ και τουλάχιστον το ήμισυ του συνολικού αριθμού των μεριδιούχων, ότι πρέπει να καταβληθεί ένα ελάχιστο ποσοστό ως συμβολή στις δαπάνες λειτουργίας της ΕΚΤ.
                  
               
                     (2)
                  
                  
                     Το άρθρο 1 της απόφασης (EE) 2019/48 της Ευρωπαϊκής Κεντρικής Τράπεζας (ΕΚΤ/2018/32) (1) ορίζει ότι κάθε ΕθνΚΤ εκτός ζώνης ευρώ καταβάλλει το 3,75 % του μεριδίου της στο εγγεγραμμένο κεφάλαιο της ΕΚΤ με ισχύ από την 1η Ιανουαρίου 2019.
                  
               
                     (3)
                  
                  
                     Στις 29 Μαρτίου 2017 το Ηνωμένο Βασίλειο της Μεγάλης Βρετανίας και Βόρειας Ιρλανδίας (το «Ηνωμένο Βασίλειο») γνωστοποίησε την πρόθεσή του να αποχωρήσει από την Ευρωπαϊκή Ένωση σύμφωνα με το άρθρο 50 της Συνθήκης για την Ευρωπαϊκή Ένωση. Η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης θα παύσουν να ισχύουν στο Ηνωμένο Βασίλειο από την επομένη της ημερομηνίας που μνημονεύεται στο άρθρο 1 παράγραφος 1 της απόφασης (ΕΕ) 2019/1810 του Ευρωπαϊκού Συμβουλίου (2). Με την αποχώρηση του Ηνωμένου Βασιλείου από την Ευρωπαϊκή Ένωση η Bank of England (BoE) παύει να αποτελεί εθνική κεντρική τράπεζα κράτους μέλους και, κατ’ επέκταση, του Ευρωπαϊκού Συστήματος Κεντρικών Τραπεζών. Η απόφαση (ΕΕ) 2020/137 της Ευρωπαϊκής Κεντρικής Τράπεζας (ΕΚΤ/2020/3) (3) προβλέπει την προσαρμογή της κλείδας κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (εφεξής η «κλείδα κατανομής») σύμφωνα με τα άρθρα 29.3 και 29.4 του καταστατικού του ΕΣΚΤ και καθορίζει τις νέες σταθμίσεις που αποδίδονται στις εθνικές κεντρικές τράπεζες στην προσαρμοσμένη κλείδα κατανομής από την 1η Φεβρουαρίου 2020 (εφεξής οι «σταθμίσεις στην κλείδα κατανομής»).
                  
               
                     (4)
                  
                  
                     Η προσαρμογή της κλείδας κατανομής για την εγγραφή στο κεφάλαιο της ΕΚΤ λόγω του ότι η BoE παύει να αποτελεί εθνική κεντρική τράπεζα κράτους μέλους απαιτεί την έκδοση νέας απόφασης της ΕΚΤ για την κατάργηση της απόφασης (ΕΕ) 2019/48 (ΕΚΤ/2018/32) από την ημερομηνία έναρξης της εφαρμογής της και τον καθορισμό του ποσοστού του εγγεγραμμένου κεφαλαίου της ΕΚΤ το οποίο υποχρεούνται να καταβάλουν οι ΕθνΚΤ εκτός ζώνης ευρώ από 1η Φεβρουαρίου 2020,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ύψος και μορφή εγγεγραμμένου και καταβεβλημένου κεφαλαίου
            Από την 1η Φεβρουαρίου 2020 κάθε ΕθνΚΤ εκτός ζώνης ευρώ καταβάλλει το 3,75 % του μεριδίου συμμετοχής της στο εγγεγραμμένο κεφάλαιο της ΕΚΤ. Με βάση τις νέες σταθμίσεις στην κλείδα κατανομής που καθορίζονται στο άρθρο 2 της απόφασης (ΕΕ) 2020/137 (ΕΚΤ/2020/3), σε κάθε ΕθνΚΤ εκτός ζώνης ευρώ αντιστοιχεί συνολικό εγγεγραμμένο και καταβεβλημένο κεφάλαιο ανερχόμενο στο ποσό που αναγράφεται παραπλεύρως της επωνυμίας της στον πίνακα που ακολουθεί:
            
                        (σε EUR)
                     
                  
                        ΕθνΚΤ εκτός ζώνης ευρώ
                     
                     
                        Εγγεγραμμένο κεφάλαιο την 1η Φεβρουαρίου 2020
                     
                     
                        Καταβεβλημένο κεφάλαιο την 1η Φεβρουαρίου 2020
                     
                  
                        Българска народна банка
                        (Εθνική Τράπεζα της Βουλγαρίας)
                     
                     
                        106 431 469,51 
                     
                     
                        3 991 180,11 
                     
                  
                        Česká národní banka
                     
                     
                        203 445 182,87 
                     
                     
                        7 629 194,36 
                     
                  
                        Danmarks Nationalbank
                     
                     
                        190 422 699,36 
                     
                     
                        7 140 851,23 
                     
                  
                        Hrvatska narodna banka
                     
                     
                        71 390 921,62 
                     
                     
                        2 677 159,56 
                     
                  
                        Magyar Nemzeti Bank
                     
                     
                        167 657 709,49 
                     
                     
                        6 287 164,11 
                     
                  
                        Narodowy Bank Polski
                     
                     
                        653 126 801,54 
                     
                     
                        24 492 255,06 
                     
                  
                        Banca Naţională a României
                     
                     
                        306 228 624,99 
                     
                     
                        11 483 573,44 
                     
                  
                        Sveriges Riksbank
                     
                     
                        322 476 960,60 
                     
                     
                        12 092 886,02 
                     
                  
         
            Άρθρο 2
            Αναπροσαρμογή καταβεβλημένου κεφαλαίου
            
               1.   Δεδομένου ότι οι ΕθνΚΤ εκτός ζώνης ευρώ έχουν ήδη καταβάλει βάσει της απόφασης (ΕΕ) 2019/48 (ΕΚΤ/2018/32) το 3,75 % του μεριδίου συμμετοχής τους στο εγγεγραμμένο κεφάλαιο της ΕΚΤ, όπως αυτό ισχύει την 31η Ιανουαρίου 2020, κάθε μία εξ αυτών μεταβιβάζει στην ΕΚΤ επιπρόσθετο ποσό έως τη συμπλήρωση των ποσών που αναγράφονται στην τρίτη στήλη του πίνακα του άρθρου 1.
            
            
               2.   Όλες οι μεταβιβάσεις ποσών βάσει του παρόντος άρθρου πραγματοποιούνται σύμφωνα με τις διατάξεις της απόφασης (ΕΕ) 2020/139 της Ευρωπαϊκής Κεντρικής Τράπεζας (ΕΚΤ/2020/5) (4).
            
         
         
            Άρθρο 3
            Έναρξη ισχύος και κατάργηση
            
               1.   Η παρούσα απόφαση αρχίζει να ισχύει την 1η Φεβρουαρίου 2020.
            
            
               2.   Η απόφαση (ΕΕ) 2019/48 (ΕΚΤ/2018/32) καταργείται από την 1η Φεβρουαρίου 2020.
            
            
               3.   Κάθε αναφορά στην απόφαση (ΕΕ) 2019/48 (ΕΚΤ/2018/32) θεωρείται ότι γίνεται στην παρούσα απόφαση.
            
         
         
            Φρανκφούρτη, 22 Ιανουαρίου 2020.
            
               
                  H Πρόεδρος της ΕΚΤ
               
               Christine LAGARDE
            
         
         
            (1)  Απόφαση (ΕΕ) 2019/48 της Ευρωπαϊκής Κεντρικής Τράπεζας, της 30ής Νοεμβρίου 2018, σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες εκτός ζώνης ευρώ και την κατάργηση της απόφασης ΕΚΤ/2013/31 (ΕΚΤ/2018/32) (ΕΕ L 9 της 11.1.2019, σ. 196).
         
            (2)  Απόφαση (ΕΕ) 2019/1810 του Ευρωπαϊκού Συμβουλίου σε συμφωνία με το Ηνωμένο Βασίλειο, της 29ης Οκτωβρίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 278I της 30.10.2019, σ. 1).
         
            (3)  Απόφαση (ΕΕ) 2020/137 της Ευρωπαϊκής Κεντρικής Τράπεζας, της 22ας Ιανουαρίου 2020, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας και την κατάργηση της απόφασης (ΕΕ) 2019/43 (ΕΚΤ/2020/3) (βλέπε σελίδα 4 της παρούσας Επίσημης Εφημερίδας).
         
            (4)  Απόφαση (ΕΕ) 2020/139 της Ευρωπαϊκής Κεντρικής Τράπεζας, της 22ας Ιανουαρίου 2020, σχετικά με τη θέσπιση λεπτομερών διατάξεων για τις μεταβιβάσεις μεριδίων κεφαλαίου της Ευρωπαϊκής Κεντρικής Τράπεζας μεταξύ των εθνικών κεντρικών τραπεζών και για την αναπροσαρμογή του καταβεβλημένου κεφαλαίου και την κατάργηση της απόφασης (ΕΕ) 2019/45 (ΕΚΤ/2020/5) (βλέπε σελίδα 9 της παρούσας Επίσημης Εφημερίδας).